b'\n_START_ARTICLE_\nL\xc3\xadnia evolutiva de Squirtle\n_START_PARAGRAPH_\nAquesta l\xc3\xadnia evolutiva de Pok\xc3\xa9mon inclou Squirtle, Wartortle i Blastoise.\n_START_SECTION_\nEtimologia\n_START_PARAGRAPH_\nEl nom Squirtle \xc3\xa9s una mescla dels mots anglesos squirt (\'disparar aigua\') i turtle (\'tortuga\').\n_START_SECTION_\nMorfologia\n_START_PARAGRAPH_\nQuan acaba de n\xc3\xa9ixer, Squirtle no t\xc3\xa9 closca, i se li pot veure el llarg coll, donant-li un aspecte bastant estrany. Poc despr\xc3\xa9s del naixement, la seva esquena s\'infla i s\'endureix convertint-se en una closca resistent. Quan se sent amena\xc3\xa7at, es refugia dins la closca i dispara aigua amb pot\xc3\xa8ncia per la boca, per atacar el seu rival o nom\xc3\xa9s per intimidar-lo. La closca de Squirtle no t\xc3\xa9 una funci\xc3\xb3 nom\xc3\xa9s defensiva; la seva forma arrodonida i els solcs a la seva superf\xc3\xadcie l\'ajuden a minimitzar la resist\xc3\xa8ncia de l\'aigua al seu pas, permetent-li nedar a alta velocitat. Quan ca\xc3\xa7a, tamb\xc3\xa9 dispara aigua amb for\xc3\xa7a contra la seva presa.\n_START_SECTION_\nAls videojocs\n_START_PARAGRAPH_\nA Pok\xc3\xa9mon Vermell i Blau, Squirtle \xc3\xa9s un dels Pok\xc3\xa9mon inicials, juntament amb Bulbasaur i Charmander. Aquest \xc3\xa9s tamb\xc3\xa9 el cas als seus remakes Pok\xc3\xa9mon VerdFulla i Pok\xc3\xa9mon VermellFoc. A Pok\xc3\xa9mon Groc, Squirtle no \xc3\xa9s un dels inicials, per\xc3\xb2 el jugador el rep m\xc3\xa9s endavant._NEWLINE_Squirtle \xc3\xa9s un Pok\xc3\xa9mon molt \xc3\xbatil contra el primer L\xc3\xadder de Gimn\xc3\xa0s, Brock, que utilitza Pok\xc3\xa9mon de tipus Roca com s\xc3\xb3n Geodude i Onix, i contra els quals un Pok\xc3\xa9mon aqu\xc3\xa0tic com Squirtle t\xc3\xa9 un enorme avantatge. Tanmateix, Squirtle \xc3\xa9s molt m\xc3\xa9s conegut per ser la forma b\xc3\xa0sica de Blastoise, un Pok\xc3\xa9mon aqu\xc3\xa0tic formidable i que probablement destacaria m\xc3\xa9s si no fos per la gran quantitat de Pok\xc3\xa9mon de tipus Aigua que hi ha en el joc._NEWLINE_Squirtle apareix tamb\xc3\xa9 al videojoc Pok\xc3\xa9mon Snap, on se\'l pot fotografiar a la zona de vall. Tamb\xc3\xa9 fa una aparici\xc3\xb3 al joc Pok\xc3\xa9mon Channel, en el qual \xc3\xa9s l\'encarregat del sistema de compres.\n_START_SECTION_\nA l\'anime\n_START_PARAGRAPH_\nDurant un temps, Ash Ketchum tingu\xc3\xa9 un Squirtle al seu equip. Abandonat per un altre entrenador, s\'havia ajuntat amb quatre Squirtle m\xc3\xa9s per formar un grup criminal anomenat l\'Esquadr\xc3\xb3 Squirtle, rompent amb la imatge "mona" que molta gent tenia d\'aquest Pok\xc3\xa9mon. Tanmateix, l\'Esquadr\xc3\xb3 Squirtle era m\xc3\xa9s aviat inofensiu, ja que en lloc de fer mal a la gent nom\xc3\xa9s gastaven bromes. Quan l\'Esquadr\xc3\xb3 Squirtle salv\xc3\xa0 un poble proper d\'un incendi forestal, esdevingueren els Pok\xc3\xa9mon bombers del poble. Per\xc3\xb2 el l\xc3\xadder de l\'Esquadr\xc3\xb3 es va unir amb Ash. Squirtle va acompanyar Ash durant el seu viatge per Kanto, les Orange Islands i Johto abans de tornar amb l\'Esquadr\xc3\xb3 Squirtle, el rendiment apagafocs del qual havia baixat molt despr\xc3\xa9s de la marxa del seu l\xc3\xadder.\n_START_SECTION_\nEtimologia\n_START_PARAGRAPH_\nEl nom Wartortle \xc3\xa9s una mescla dels mots anglesos "war" (guerra) i "turtle" (tortuga).\n_START_SECTION_\nMorfologia\n_START_PARAGRAPH_\nLa seva cua \xc3\xa9s gran i est\xc3\xa0 coberta d\'un p\xc3\xa8l dens. La cua es torna d\'un color m\xc3\xa9s profund a mesura que Wartortle envelleix. Les esgarrapades a la seva closca s\xc3\xb3n la prova de la robustesa d\'aquest Pok\xc3\xa9mon en batalla. Sovint s\'amaga dins l\'aigua per ca\xc3\xa7ar preses desprevingudes, movent les orelles per mantenir l\'equilibri. Els Wartortle s\xc3\xb3n un s\xc3\xadmbol d\'edat, ja que com m\xc3\xa9s algues hi ha a la closca d\'un Wartortle, m\xc3\xa9s vell \xc3\xa9s.\n_START_SECTION_\nAls videojocs\n_START_PARAGRAPH_\nL\'\xc3\xbanica manera d\'aconseguir un Wartortle passa per evolucionar un Squirtle. Per tant, la disponibilitat d\'un Squirtle dictamina la disponibilitat d\'un Wartortle. A Pok\xc3\xa9mon Vermell i Blau, Squirtle \xc3\xa9s un dels Pok\xc3\xa9mon inicials, i tamb\xc3\xa9 ho \xc3\xa9s a Pok\xc3\xa9mon VermellFoc i VerdFulla. A Pok\xc3\xa9mon Groc, Squirtle no es pot aconseguir d\'inici, per\xc3\xb2 el jugador el rep durant el joc. Aquest Squirtle pot evolucionar en Wartortle._NEWLINE_Una de les curiositats sobre la presentaci\xc3\xb3 de Wartortle en els videojocs \xc3\xa9s que en Pok\xc3\xa9mon Rob\xc3\xad i Safir i Pok\xc3\xa9mon Maragda, la seva pell apareix de color lila, mentre que als jocs de la primera generaci\xc3\xb3, era blava. Al marxandatge i a l\'anime, la pell continua essent blava.\n_START_SECTION_\nA l\'anime\n_START_PARAGRAPH_\nLa vasta majoria de les vegades que Wartortle apareix en Pok\xc3\xa9mon, ho fa com a membre d\'un equip de bombers. En un dels cap\xc3\xadtols, el Squirtle d\'Ash Ketchum ajuda un escuadr\xc3\xb3 de bombers compost per Wartortle i Blastoise a apagar el foc d\'un edifici i salvar la gent que hi \xc3\xa9s dins._NEWLINE_Tamb\xc3\xa9 apareix en el cap\xc3\xadtol Beach Blank-Out Blastoise, on un grup de Squirtle i Wartortle intenten despertar un Blastoise misteriosament adormit.\n_START_SECTION_\nEtimologia\n_START_PARAGRAPH_\nEl nom Blastoise \xc3\xa9s una mescla dels mots anglesos "blast" (rebentar) i "tortoise" (tortuga).\n_START_SECTION_\nMorfologia\n_START_PARAGRAPH_\nBlastoise posseeix uns canons que s\'estenen des de la part superior de la seva closca; els utilitza per disparar trombes d\'aigua contra els enemics, amb una pot\xc3\xa8ncia suficient per foradar parets de formig\xc3\xb3 o acer refor\xc3\xa7at. Ha estat descrit com un Pok\xc3\xa9mon brutal. Sembla una tortuga gegant blava barrejada amb un tanc de guerra. L\'enorme closca de la seva esquena no nom\xc3\xa9s t\xc3\xa9 usos defensius amb t\xc3\xa8cniques aqu\xc3\xa0tiques com la "Hidro Bomba"; tamb\xc3\xa9 li serveix per defensar-se quan s\'hi refugia. T\xc3\xa9 l\'aspecte d\'un Squirtle molt gran i pesant (\xc3\xa9s 3 vegades m\xc3\xa9s alt que Squirtle i pesa unes nou vegades i mitja m\xc3\xa9s).\n_START_SECTION_\nAls videojocs\n_START_PARAGRAPH_\nA Pok\xc3\xa9mon Vermell, Blau i Groc, i a Pok\xc3\xa9mon Or, Plata i Cristall, es pot obtenir un Blastoise evolucionant un Wartortle. A les edicions Pok\xc3\xa9mon Safir i Rub\xc3\xad, no es pot tenir un Blastoise, sin\xc3\xb3 que s\'ha d\'aconseguir intercanviant-lo amb una edici\xc3\xb3 de la s\xc3\xa8rie Pok\xc3\xa9mon VerdFulla i VermellFoc._NEWLINE_Blastoise t\xc3\xa9 caracter\xc3\xadstiques de Pok\xc3\xa9mon "escut" o "esponja", quan se l\'usa en una batalla. Pot aprendre molts atacs tals com Badall, Confusi\xc3\xb3, Boira, Mantell Espill, Contraatac, Boirassa, Moviment S\xc3\xadsmic o Gir R\xc3\xa0pid, tots atacs molt adequats per als "escuts" o "esponges". Sovint es considera Blastoise com el Pok\xc3\xa9mon de tipus aigua definitiu.\n_START_SECTION_\nA l\'anime\n_START_PARAGRAPH_\nLa primera aparici\xc3\xb3 de Blastoise \xc3\xa9s al cap\xc3\xadtol Island of the Giant Pok\xc3\xa9mon, tot i que m\xc3\xa9s tard es revel\xc2\xb7la que nom\xc3\xa9s \xc3\xa9s un robot. Per tant, el primer Blastoise aut\xc3\xa8ntic es veu a Beach Blank-Out Blastoise, on un Blastoise que governava un grup de Squirtle i Wartortle queda adormit misteriosament, i Ash ha d\'esbrinar per qu\xc3\xa8._NEWLINE_Blastoise apareix com el primer Pok\xc3\xa9mon de Gary Oak (en el sentit que li fou donat quan encara era un Squirtle, com a Pok\xc3\xa9mon inicial) durant els campionats de Johto._NEWLINE_Sissy, un dels L\xc3\xadders de Gimn\xc3\xa0s de les Orange Islands, t\xc3\xa9 un Blastoise, i tamb\xc3\xa9 la mare de Brock, que convert\xc3\xad el Gimn\xc3\xa0s de Pewter City en un Gimn\xc3\xa0s d\'aigua fins que Brock el torn\xc3\xa0 a la normalitat.'